同年春燕
作者：孟郊
朝代：唐

paragraphs: 少年三十士，嘉會良在茲。
高歌搖春風，醉舞摧花枝。
意蕩晼晚景，喜凝芳菲時。
馬跡攢騕褭，樂聲韻參差。
視聽改舊趣，物象含新姿。
紅雨花上滴，綠煙柳際垂。
淹中講精義，南皮獻清詞。
前賢與今人，千載爲一期。
明鑒有皎潔，澄玉無磷緇。
永與沙泥別，各整雲漢儀。
盛氣自中積，英名日四馳。
塞鴻絕儔匹，海月難等夷。
鬱抑忽已盡，親朋樂無涯。
幽蘅發空曲，芳杜綿所思。
浮跡自聚散，壯心誰別離。
願保金石志，無令有奪移。